უნივერსიტეტის ღონისძიებების პორტალი

ვორკშოპი „იაპონური სამოსი, იაპონური კალიგრაფია (შოდო) და ორიგამის ხელოვნება“
2026-06-05 13:00 - 15:00 (Asia/Dubai)
5 ივნისს, 13:00 საათზე, ილიას სახელმწიფო უნივერსიტეტის G106 დარბაზში ილიაუნის ასოცირებული პროფესორი ჯაბა მესხიშვილი და იაპონური ენის მოწვეული ლექტორი ნაცუმი ინოუე გამართავენ ერთობლივ ვორკშოპს.
იაპონური ენისადმი მიძღვნილი ღონისძიების ორგანიზატორია ილიაუნის აღმოსავლეთმცოდნეობის ინსტიტუტის იაპონური ცენტრი.
მონაწილეები დეტალურად გაეცნობიან ინფორმაციას იაპონური სამოსის, კალიგრაფიისა და ორიგამის შესახებ, მოირგებენ ტრადიციულ იაპონურ სამოსს, ექნებათ შესაძლებლობა, სპეციალური იაპონური ფუნჯებით დაწერონ იეროგლიფები (შოდო) და დაამზადონ ქაღალდის ფიგურები (ორიგამის ხელოვნება).
კითხვების შემთხვევაში დაუკავშირდით ორგანიზატორს ელფოსტაზე: jaba.meskhishvili@iliauni.edu.ge
დრო: 5 ივნისი, 13:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

„ჩვენი ოთახი“ – ქალთა გაძლიერების, ცნობიერების ამაღლებისა და ურთიერთმხარდაჭერის დღეები ილიაუნიში
2026-06-08 14:00 - 17:00
8 ივნისს ილიას სახელმწიფო უნივერსიტეტში იწყება ქალთა გაძლიერების, ცნობიერების ამაღლებისა და ურთიერთმხარდაჭერის დღეები „ჩვენი ოთახი“ ილიაუნის ქალთა გაძლიერების ალუმნი ქსელის ორგანიზებით.
გარემოში, რომელშიც ქალთა უფლებებზე საუბარს ხშირად აფერხებს დეზინფორმაცია, სტერეოტიპები და სოციალური სტიგმა, „ჩვენი ოთახი“ მიზნად ისახავს, შექმნას უსაფრთხო და ცოდნაზე დაფუძნებული მხარდამჭერი სივრცე ფემინისტური ცოდნის, ქალთა ისტორიული გამოცდილების, ზრუნვის პრაქტიკის, სხეულებრივი ავტონომიის, ძალადობის ამოცნობისა და უსაფრთხოების საკითხებზე სასაუბროდ.
8-16 ივნისს გაიმართება 4 თემატური შეხვედრა:

8 ივნისი, 14:00 საათი – ლექცია „ქალთა მოძრაობის ისტორია დასავლეთსა და საქართველოში“
მომხსენებელი: ეკატერინე აღდგომელაშვილი, ქალთა უფლებადამცველი, მკვლევარი, ტრენერი
ლექცია-დისკუსია დაეთმობა ქალთა მოძრაობის ისტორიულ განვითარებას. შეხვედრის მიზანია გააქარწყლოს მითი, თითქოს ფემინიზმი და ქალთა უფლებრივი თანასწორობის იდეები საქართველოში მხოლოდ 1990-იანი წლებიდან გაჩნდა. მონაწილეები იმსჯელებენ XIX–XX საუკუნეების ქართულ ფემინისტურ აზროვნებაზე, პირველი რესპუბლიკის პერიოდზე, საბჭოთა მემკვიდრეობასა და პოსტსაბჭოთა გამოწვევებზე.

9 ივნისი, 14:00 საათი – ლექცია „ქალის სახე და სიმბოლიკა უძველეს შუამდინარულ ცივილიზაციებში“
მომხსენებელი: ნონა ღურჭუმელიძე, თსუ-ის მაგისტრანტი ასირიოლოგიის მიმართულებით
მომხსენებელი განიხილავს, როგორ აღიქვამდნენ ქალს წინაბერძნულ და პრექრისტიანულ შუამდინარულ კულტურებში. მსმენელს გააცნობს იშთარის სახესა და სიმბოლიკას, ასევე ენჰედუანას, ლიტერატურის ისტორიაში პირველ ცნობილ ავტორს, და მის ნაწარმოებს „ჰიმნებს იშთარის მიმართ“.

11 ივნისი, 12:00 საათი – ღია სესია „პარტნიორის მხრიდან ძალადობის (IPV) გააზრება და მასზე რეაგირება“
ფასილიტატორი: სალომე შიუკაშვილი, ფსიქოლოგი
ღია სესია დაეთმობა პარტნიორის მხრიდან ძალადობის საკითხის ფსიქოსოციალური კუთხით განხილვას. შეხვედრა მოიცავს დიალოგს, რეალური შემთხვევების განხილვასა და აუდიტორიის აქტიურ მონაწილეობას.

16 ივნისი, 14:00 საათი – ვორკშოპი Power Hour ქალთა გაძლიერებისა და უსაფრთხოების საკითხებზე
ტრენერები: ნატალი გოგინაშვილი, მზეო კანდელაკი – ორგანიზცია „ფუსფუსი“
ვორკშოპის მონაწილეები გაეცნობიან თავდაცვის საბაზისო პრინციპებს, სხეულის ენას, ხმის გამოყენებას, ვერბალურ თავდაცვას, პირადი საზღვრების მკაფიოდ გამოხატვასა და საფრთხეზე სხეულის ავტომატურ რეაქციებს.

შეხვედრების ხანგრძლივობა 2 საათია.
სტუდენტებს, რომლებიც დაესწრებიან მინიმუმ სამ შეხვედრას ქალთა გაძლიერებისა და ფემინისტური ზრუნვის პრაქტიკების მიმართულებით, გადაეცემათ სერტიფიკატი.
რეგისტრაციის ბოლო ვადაა 5 ივნისი.
სარეგისტრაციო ფორმა: https://forms.gle/18G1XRaApJXEi2vB6
სამუშაო ენა: ქართული
დრო: 8, 9, 11, 16 ივნისი
ადგილმდებარეობა: ილიას სახელმწიფო უნივერსიტეტის S800 აუდიტორია (უმაღლესი კვლევების ცენტრი), გ. წერეთლის გასასვლელი N1-3

დოქტორ კლემენ იერინას საჯარო ლექცია „მურა დათვის კონსერვაცია და ადამიანთან კონფლიქტის პრევენცია“
2026-06-09 17:00 - 20:00
9 ივნისს, 17:00 საათზე, ილიას სახელმწიფო უნივერსიტეტის S800 აუდიტორიაში ლუბლიანის უნივერსიტეტის პროფესორი, დოქტორი კლემენ იერინა წაიკითხავს საჯარო ლექციას „მურა დათვის კონსერვაცია და ადამიანთან კონფლიქტის პრევენცია“.
მურა დათვს შეუძლია გადარჩეს განსხვავებულ გარემო პირობებში – მონღოლეთის კლდოვანი უდაბნოებიდან ჩრდილოეთის ტუნდრამდე, თუმცა მისი ამჟამინდელი გავრცელების მთავარი და ხშირად ყველაზე შემზღუდველი ფაქტორია ადამიანთან კონფლიქტი. წარმატებული და გრძელვადიანი კონსერვაციის ერთ-ერთი უმთავრესი წინაპირობა სწორედ ამ კონფლიქტების ეფექტური პრევენციაა.
მომხსენებელი განსაკუთრებულ ყურადღებას დაუთმობს სლოვენიის მაგალითს, სადაც კომპლექსური ღონისძიებების შედეგად მოხერხდა მსოფლიოში ერთ-ერთი ყველაზე მაღალი სიმჭიდროვის მქონე მურა დათვის სიცოცხლისუნარიანი პოპულაციის შენარჩუნება. შეხვედრის მიზანია დათვების ეფექტური კონსერვაციული მართვისა და მონიტორინგის სისტემების ჩვენება და აღნიშნული მიდგომების საქართველოსა და ფართო კავკასიის რეგიონში გადმოტანის (ტრანსფერის) შესაძლებლობათა განხილვა.
პრეზენტაციის ძირითადი თემები

ადამიანსა და დათვს შორის არსებული სხვადასხვა ტიპის კონფლიქტებისა და მათი გამომწვევი მიზეზების მიმოხილვა;
კონფლიქტების პრევენციული ღონისძიებები (ორგანული ნარჩენების, შინაური ცხოველებისა და საფუტკრეების დაცვა, მეცხვარე ძაღლების გამოყენება, ყურადღების გადამტანი გამოკვება და ადგილობრივი მოსახლეობის განათლება);
სამართლებრივი დებულებები, განხორციელების მეთოდები და სელექციური ნადირობის (Culling – ველური ბუნებიდან ცალკეული ცხოველების სამიზნედ შერჩევა) ეფექტურობა სახეობის გრძელვადიანი კონსერვაციის უზრუნველსაყოფად.

დოქტორი კლემენ იერინა ლუბლიანის უნივერსიტეტის ბიოტექნიკური ფაკულტეტის (სატყეო საქმის დეპარტამენტი) სრული პროფესორია. მისი კვლევის სფეროა მონიტორინგის მეთოდებისა და გეოინფორმაციული სისტემების (GIS) განვითარება, ველური ბუნების ადაპტური მართვის მიდგომებსა და ადამიანებსა და ველურ ბუნებას შორის არსებული კონფლიქტების შემცირების სტრატეგიები. პროფესორი იერინა ბუნების დაცვის საერთაშორისო კავშირის (IUCN) ევროპის მსხვილი მტაცებლების ინიციატივის წარმომადგენელი და დათვების შემსწავლელ სპეციალისტთა ჯგუფის წევრია. მას აქვს სახეობების დაცვის ევროპული სამართლებრივი ჩარჩოსა და გლობალური მართვის სისტემების საფუძვლიანი ცოდნა და უდიდესი გამოცდილება როგორც ეროვნული, ისე საერთაშორისო მართვის გეგმების შემუშავებაში.
სამუშაო ენა: ინგლისური
დრო: 9 ივნისი, 17:00 საათი
ადგილმდებარეობა: ილიას სახელმწიფო უნივერსიტეტის S800 აუდიტორია, გ. წერეთლის გასასვლელი N1-3
დასწრება თავისუფალია.

ფილოსოფიური სემინარი – ნინო აბესაძის მოხსენება „საფუძველი, მტკიცებულება და ჯეიმსიანური ეპისტემოლოგიის ლიმიტები"
2026-06-11 16:00 - 18:00
11 ივნისს, 16:00 საათზე, ილიას სახელმწიფო უნივერსიტეტის S800 დარბაზში ს. წერეთლის ფილოსოფიის ინსტიტუტის ასისტენტ-მკვლევარი ნინო აბესაძე ფილოსოფიის სემინარის ფარგლებში წაიკითხავს მოხსენებას „საფუძველი, მტკიცებულება და ჯეიმსიანური ეპისტემოლოგიის ლიმიტები“.
უილიამ ჯეიმსის მიხედვით, რწმენის შეძენა ზოგჯერ აუცილებელი წინაპირობაა ამ რწმენის სასარგებლო მტკიცებულების მოპოვებისთვის. მსგავსი რწმენების მთავარი მაგალითებია რელიგიური და მორალური რწმენა.
მომხსენებელი ჯეიმსის პოზიციას საფუძველსა და მტკიცებულებას შორის ახალი განსხვავების შემოტანით დააზუსტებს. აჩვენებს, რომ, ჯეიმსის მიხედვით, ადამიანს მტკიცებულების გარეშე დებულების დაჯერების კარგი საფუძველი შეიძლება ჰქონდეს მხოლოდ იმ შემთხვევაში, თუ თავად რწმენა რელევანტურ მტკიცებულებას წარმოშობს.
მომხსენებელი ასევე განიხილავს პირობას, რომლის მიხედვითაც ეს მიდგომა სარწმუნოა მეცნიერულ კონტექსტში, თუმცა არ არის დამაჯერებელი რელიგიური რწმენის შემთხვევაში. მეცნიერული რწმენა გულისხმობს საჯაროობას, შედეგების განმეორებადობასა და თვითშესწორებას, რაც ბრმა რწმენას ეპისტემურად გადამოწმებადს ხდის. რელიგიური რწმენა კი, როგორც წესი, პირად და ტრადიციულ გამოცდილებაზეა დამოკიდებული, რაც თვითდადასტურების შეცდომის რისკებს აჩენს. შესაბამისად, ჯეიმსის პოზიცია შეიძლება მართებული იყოს მეცნიერული რწმენების, მაგრამ მცდარი – რელიგიური რწმენების შემთხვევაში.
სამუშაო ენა: ქართული
დრო: 11 ივნისი, 16:00 საათი
ადგილმდებარეობა: ილიას სახელმწიფო უნივერსიტეტი, S800 დარბაზი, გ. წერეთლის გასასვლელი N1-3
დასწრება თავისუფალია.

დოქტორანტ ნეა სოლანდერის საჯარო ლექცია „ევროკავშირის მიერ დემოკრატიის ხელშეწყობის ეფექტიანობა ევროპის სამეზობლოში“
2026-06-11 19:00 - 20:00
11 ივნისს, 19:00 საათზე, წიგნის სახლში „ლიგამუსი“ ვიურცბურგის (გერმანია) იულიუს მაქსიმილიანის უნივერსიტეტის მკვლევარი, დოქტორანტი ნეა სოლანდერი წაიკითხავს საჯარო ლექციას „ევროკავშირის მიერ დემოკრატიის ხელშეწყობის ეფექტიანობა ევროპულ სამეზობლოში“.
მომხსენებელი ისაუბრებს Horizon Europe-ის პროექტ EMBRACE-ის ძირითად მიგნებებზე. პროექტი იკვლევდა ევროკავშირის მიერ დემოკრატიის ხელშეწყობის პერსპექტივებსა და დაბრკოლებებს ევროპის სამეზობლოში.
სამუშაო ენა: ინგლისური
დრო: 11 ივნისი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზირი N32
დასწრება თავისუფალია.

დებატები ევროპაზე – თბილისი 2026
2026-06-12 15:30 - 17:00
12-13 ივნისს „დებატები ევროპაზე – თბილისი 2026“ თბილისში იწვევს ცნობილ მწერლებს, მეცნიერებს, მკვლევრებსა და ჟურნალისტებს თავისუფლების, ისტორიისა და დემოკრატიის აქტუალურ საკითხებზე მსჯელობისთვის. რა გამოწვევების წინაშეა დღეს ევროპა საქართველოს გადმოსახედიდან?
დღეს ევროპაში ძნელად მოიძებნება სხვა ქალაქი, სადაც ევროპულ ღირებულებებს, მათ შორის დემოკრატიას, კანონის უზენაესობასა და პირად თავისუფლებას, ასე მძაფრად ესხმოდნენ თავს და ამავე დროს ასე მტკიცედ იცავდნენ, როგორც თბილისში. 2022 წლიდან, უკრაინაში რუსეთის სრულმასშტაბიანი შეჭრის შემდეგ, საქართველო იქცა ავტორიტარულ და დემოკრატიულ ძალებს შორის უწყვეტი დაპირისპირების სივრცედ, სადაც ევროპის სახელი და იდეა მუდმივი ბრძოლისა და დავის საგანია.
ამ ვითარებაში „დებატები ევროპაზე“ განსაკუთრებით მნიშვნელოვნად მიიჩნევს სოლიდარობა გამოხატოს იმ ადამიანებისა და ინსტიტუციების – მწერლების, გამომცემლების, ჟურნალისტების, აკადემიური წრეებისა და სამოქალაქო საზოგადოების წარმომადგენლების – მიმართ, რომლებიც საქართველოში დემოკრატიულ ღირებულებებსა და ადამიანის ფუნდამენტურ უფლებებს იცავენ.
12-13 ივნისს თბილისი ევროპის ხელახლა გააზრების მნიშვნელოვან სივრცედ იქცევა. საქართველოში, ევროპის ხშირად უგულებელყოფილ ზღვარზე, დებატების დროს, ლექციებსა და შეხვედრებზე წამყვანი მოაზროვნეები იმსჯელებენ ისტორიის, თავისუფლებისა და ევროპის მომავლის შესახებ.
უცხოელი პროფესიონალები ქართველ კოლეგებთან ერთად გამართავენ დისკუსიებს, განიხილავენ იმ იდეებსა და ღირებულებებს, რომლებმაც ხანგრძლივი ისტორიის განმავლობაში ევროპა ჩამოაყალიბა და იმსჯელებენ, რა როლი ჰქონდა და დღესაც აქვს საქართველოს ევროპის წარსულში, აწმყოსა და მომავალში.

12 ივნისი | საჯარო დისკუსიები ილიას სახელმწიფო უნივერსიტეტში
მისასალმებელი სიტყვები

ნინო დობორჯგინიძე, ილიას სახელმწიფო უნივერსიტეტის რექტორი
ზანე რუნგულე, საქართველოში ევროკავშირის წარმომადგენლობის საქმეთა დროებითი რწმუნებული
კარლ ჰენრიკ ფრედრიკსონი, პროგრამის „დებატები ევროპაზე“ დირექტორი (შვედეთი/ავსტრია)

პანელური დისკუსია „ფიქრი, საუბარი და წერა ზეწოლის ქვეშ – აკადემიური თავისუფლება“
კარლ შლიოგელის მთავარი მოხსენება „ევროპის ისტორიისა და დღევანდელობის ახლებური გააზრება“
პანელური დისკუსია „ამბის დეცენტრალიზაცია, ისტორიის ხელახლა დაწერა“

13 ივნისი
თბილისის მიმართვა ევროპას – მიხალ ჰვორეცკის საჯარო გამოსვლა ილიას სახელმწიფო უნივერსიტეტში
სრული პროგრამა იხილეთ ბმულზე.
„დებატები ევროპაზე“ 2012 წლიდან, დაარსებიდან, სტუმრობდა ისეთ ქვეყნებს, სადაც ევროპის იდეა განსაკუთრებულად მნიშვნელოვანია და გამოწვევის წინაშე დგას. საერთაშორისო სადისკუსიო ფორუმებზე განიხილავს ევროპის დღის წესრიგის ყველაზე აქტუალურ საკითხებს და ხელს უწყობს კულტურულ და სოციალურ თემებზე თავისუფალ და ღია დებატებს. 2026 წელს დებატებს თბილისი მასპინძლობს.
ორგანიზატორები და მხარდამჭერები: ს. ფიშერის ფონდი, გერმანული ენისა და კულტურის აკადემია, ილიას სახელმწიფო უნივერსიტეტი, ლაიბნიცის ლიტერატურისა და კულტურის კვლევის ცენტრი, საქართველოს წიგნის ასოციაცია, საქართველოს პენცენტრი, ევროკავშირის წარმომადგენლობა საქართველოში, გერმანიის საელჩო საქართველოში, შვედეთის საელჩო საქართველოში, SCEEUS, გოტფრიდ მიხელმანის ფონდი, დასავლეთ-აღმოსავლეთის შეხვედრების ფონდი, Treuhand, Voxeurop
დეტალურად დებატების შესახებ: Tbilisi 2026 – Debates On Europe

სამუშაო ენები: ქართული, ინგლისური
დრო: 12-13 ივნისი
ადგილმდებარეობა: ილიას სახელმწიფო უნივერსიტეტის B201 დარბაზი, ი. ჭავჭავაძის გამზ. N32
დასწრება თავისუფალია.
მედია აკრედიტაციისთვის შეავსეთ სარეგისტრაციო ფორმა https://forms.gle/EMhSXAeJCjSTizvBA

პანელური დისკუსია „ფიქრი, საუბარი და წერა ზეწოლის ქვეშ – აკადემიური თავისუფლება“
2026-06-12 15:30 - 17:00
12 ივნისს, 15:30 საათზე, ილიას სახელმწიფო უნივერსიტეტის B201 დარბაზში გაიმართება პანელური დისკუსია სიტყვის თავისუფლების შესახებ „ფიქრი, საუბარი და წერა ზეწოლის ქვეშ – აკადემიური თავისუფლება“.
მთელ ევროპაში ირღვევა ფუნდამენტური დემოკრატიული თავისუფლებები, გამონაკლისს არც აკადემიური თავისუფლება წარმოადგენს – იქნება ეს ეკონომიკური თუ პოლიტიკური ზეწოლა, სტრუქტურული რეფორმები თუ „გამოსადეგი ცოდნის“ უპირატესობა „კრიტიკულ აზროვნებაზე“, სკოლები და უნივერსიტეტები თავდასხმის ობიექტები არიან. ქართველი და საერთაშორისო მეცნიერები იმსჯელებენ მიმდინარე საფრთხეებსა და მათ ისტორიულ წინაპირობებზე. არსებობს თუ არა აკადემიური და საგანმანათლებლო სისტემის დაცვის სტრატეგიები?
მოდერატორი ფოლკერ ვაიქსელი (ჟურნალ Osteuropa-ის რედაქტორი, გერმანია)
მომხსენებლები:
გიგა ზედანია (ილიას სახელმწიფო უნივერსიტეტის უმაღლესი კვლევების ცენტრის დირექტორი, საქართველო)
დუბრავკა სტოიანოვიჩი (ბელგრადის უნივერსიტეტის ისტორიის პროფესორი, სერბეთი)
ჟოფია ბანი (მწერალი, მოჰოლი-ნაგის ხელოვნებისა და დიზაინის უნივერსიტეტის ვიზუალური კულტურის კვლევების ასოცირებული პროფესორი, უნგრეთი)
სრული პროგრამა იხილეთ ბმულზე.
დეტალურად დებატების შესახებ: Tbilisi 2026 – Debates On Europe
სამუშაო ენები: ქართული, ინგლისური
დრო: 12 ივნისი, 15.30-17:00 საათი
ადგილმდებარეობა: ილიას სახელმწიფო უნივერსიტეტის B201 დარბაზი, ი. ჭავჭავაძის გამზ. N32
დასწრება თავისუფალია.

კარლ შლიოგელის მთავარი მოხსენება „ევროპის ისტორიისა და დღევანდელობის ახლებური გააზრება“
2026-06-12 18:30 - 20:30
12 ივნისს,18:30 საათზე, ილიას სახელმწიფო უნივერსიტეტის B201 დარბაზში გერმანელი ისტორიკოსი, გერმანული წიგნის ინდუსტრიის მშვიდობის პრემიის მფლობელი კარლ შლიოგელი წაიკითხავს მოხსენებას თემაზე „ევროპის ისტორიისა და დღევანდელობის ახლებური გააზრება“. ისაუბრებს იმის შესახებ, რომ საბჭოთა იმპერიის დაშლა და რუსეთის ომები უკრაინასა და საქართველოში მოითხოვს ევროპის ისტორიისა და დღევანდელობის რადიკალურ გადაფასებას; მეტიც, ეს მოვლენები ხელახლა გააზრებას საჭიროებს, თუ გვინდა, რომ სიმართლეს მივუახლოვდეთ.
ილიას სახელმწიფო უნივერსიტეტის აკადემიური საბჭო კარლ შლიოგელს მიანიჭებს ილიაუნის საპატიო დოქტორის წოდებას.
სრული პროგრამა იხილეთ ბმულზე.
დეტალურად დებატების შესახებ: Tbilisi 2026 – Debates On Europe
სამუშაო ენები: ქართული, ინგლისური
დრო: 12 ივნისი, 18:30 საათი
ადგილმდებარეობა: ილიას სახელმწიფო უნივერსიტეტის B201 დარბაზი, ი. ჭავჭავაძის გამზ. N32
დასწრება თავისუფალია.

ტარა ვესტოვერის „განათლებულის“ ქართული თარგმანის წარდგენა და დისკუსია
2026-06-12 19:00 - 20:00
12 ივნისს, 19:00 საათზე, წიგნის სახლში „ლიგამუსი“ გამომცემლობა „მოუბარი“ გიწვევთ ტარა ვესტოვერის „განათლებულის“, თანამედროვეობის ერთ-ერთი ყველაზე მნიშვნელოვანი მემუარების, განხილვაზე. ეს არის ამბავი გადარჩენაზე, იმაზე, როგორ შეუძლია ცოდნას გახსნას სამყაროს კარი. ტარა იზრდებოდა საზოგადოებისგან სრულიად მოწყვეტილ გარემოში, სადაც არ არსებობდა სკოლა, ფორმალური განათლება, მედიცინა და ობიექტური რეალობა, არსებობდა მხოლოდ აპოკალიფსის მოლოდინსა და ფანატიზმზე აგებული იზოლირებული სამყარო.
შეხვედრაზე განხილული იქნება როგორც წიგნის მთავარი იდეური მიმართულებები, ასევე ქართულ ენაზე ტექსტის ადაპტირებისა და თარგმნის სპეციფიკური გამოწვევები.
პრეზენტაციაში მონაწილეობას მიიღებენ მთარგმნელი ნინო შეყილაძე და რედაქტორი ლია თოფურია.
მოდერატორი – დათა ხარაიშვილი
სტუმრებს შესაძლებლობა ექნებათ, შეიძინონ ტარა ვესტოვერის „განათლებული“ 20%-იანი ფასდაკლებით.
დრო: 12 ივნისი, 19:00 საათი
ადგილმდებარეობა: წიგნის სახლი „ლიგამუსი“, ილია ჭავჭავაძის გამზ. N32
დასწრება თავისუფალია.

პანელური დისკუსია „ამბის დეცენტრალიზაცია, ისტორიის ხელახლა დაწერა“
2026-06-12 19:30 - 20:30
12 ივნისს, 19:30 საათზე, ილიას სახელმწიფო უნივერსიტეტის B201 დარბაზში გაიმართება პანელური დისკუსია „ამბის დეცენტრალიზაცია, ისტორიის ხელახლა დაწერა“.
რას ნიშნავს დეკოლონიზაცია და რეცენტრირება აღმოსავლეთ ევროპისა და პოსტსაბჭოთა სივრცისთვის? ბოლო წლებში სულ უფრო მეტად თანხმდებიან, რომ აუცილებელია ყურადღების გამახვილება რუსეთის კოლონიურ ისტორიასა და მიმდინარე იმპერიულ პრაქტიკებზე. ცნობილი ისტორიკოსები იმსჯელებენ, როგორ უნდა გავიაზროთ ეს პოლიტიკური და კულტურული იმპერიალიზმი და რა ისტორიები წაშალა ან გარიყა მან. რა ხდება, როცა აღმოსავლეთ ევროპის სხვადასხვა კულტურა აღარ განიხილება როგორც მეორეხარისხოვანი – არც რუსეთის, არც დასავლეთ ევროპის მიმართ – და აღიარებულია ევროპის ისტორიის არსებით, განუყოფელ ნაწილად?
მოდერატორი ზაალ ანდრონიკაშვილი (ლიტერატურათმცოდნე, ავტორი, ლაიბნიცის ლიტერატურისა და კულტურის კვლევების ცენტრი და ილიას სახელმწიფო უნივერსიტეტის პროფესორი, გერმანია/საქართველო)
მომხსენებლები:
კარლ შლიოგელი (ისტორიკოსი, მწერალი, აღმოსავლეთ ევროპის ისტორიის ემერიტუს-პროფესორი, ვიადრინის ევროპული უნივერსიტეტი, ოდერის ფრანკფურტი, გერმანია)
პეტერ ენგლუნდი (ისტორიკოსი და მწერალი, შვედეთის აკადემიის წევრი, შვედეთი)
ნუცა ბათიაშვილი (ანთროპოლოგიის პროფესორი, თბილისის თავისუფალი უნივერსიტეტის სამაგისტრო და სადოქტორო სკოლის დეკანი, საქართველო)
სრული პროგრამა იხილეთ ბმულზე.
დეტალურად დებატების შესახებ: Tbilisi 2026 – Debates On Europe
სამუშაო ენები: ქართული, ინგლისური
დრო: 12 ივნისი, 19:30-20:30 საათი
ადგილმდებარეობა: ილიას სახელმწიფო უნივერსიტეტის B201 დარბაზი, ი. ჭავჭავაძის გამზ. N32
დასწრება თავისუფალია.

თბილისის მიმართვა ევროპას - მიხალ ჰვორეცკის საჯარო გამოსვლა ილიას სახელმწიფო უნივერსიტეტში
2026-06-13 19:00 - 20:30
წამყვანი სლოვაკი მოაზროვნე, მიხალ ჰვორეცკი, საქართველოს დედაქალაქიდან მიმართავს ევროპას. რომანისტი და ესეისტი ირონიით, ისტორიული სიღრმითა და მკაფიო პოლიტიკური ხედვით აანალიზებს დემოკრატიის მყიფე ბუნებას და თანამედროვე ცენტრალური და აღმოსავლეთ ევროპის პოლიტიკურ წინააღმდეგობებს. თავის უახლეს წიგნში „დისიდენტი“ ის ყურადღებას ამახვილებს წინააღმდეგობის, სამოქალაქო გამბედაობისა და მზარდად პოლარიზებულ ევროპაში განსხვავებული აზრის მნიშვნელობის საკითხებზე.
ევროპა ბევრისთვის არ არის მხოლოდ გეოპოლიტიკური აქტორი, არამედ – განსაკუთრებით ეგრეთ წოდებული პერიფერიიდან დანახული – თავისუფლების, სამართლიანობისა და ღირსების სიმბოლოა. ამავდროულად, ამერიკის შეერთებული შტატებისნაირ ძველ და უმნიშვნელოვანეს პარტნიორთან მზარდი დისტანცირების, რუსეთიდან მომდინარე საფრთხისა და ახალი, მკვეთრად გამოხატული ნაციონალიზმის აღზევების ფონზე, ევროპა საკუთარი თავის ხელახლა განსაზღვრის ამოცანის წინაშე დგას. შესაძლოა, საქართველო, რომელიც საუკუნეების განმავლობაში უმკლავდებოდა იმპერიულ საფრთხეს და ყოველთვის ახერხებდა თავიდან დაწყებას, არის ის ადგილი, საიდანაც ევროპა უკეთ გაიაზრებს საკუთარ გზას.
ცენტრალური ევროპის ერთ-ერთი ყველაზე გამორჩეული ლიტერატურული ხმა საუბრობს იმაზე, რას ნიშნავს ევროპა დღეს და რა ძალისხმევაა საჭირო მის დასაცავად.
სრული პროგრამა იხილეთ ბმულზე.
დეტალურად დებატების შესახებ: Tbilisi 2026 – Debates On Europe
სამუშაო ენები: ქართული, ინგლისური
დრო: 13 ივნისი, 19:00-20:30 საათი
ადგილმდებარეობა: ილიას სახელმწიფო უნივერსიტეტის B201 დარბაზი, ი. ჭავჭავაძის გამზ. N32
დასწრება თავისუფალია.

სისხლის დონაციის დღე ილიაუნიში
2026-06-15 11:00 - 16:00
15 ივნისს, ორშაბათს, ილიას სახელმწიფო უნივერსიტეტის სტუდენტურ საქმეთა დეპარტამენტის ორგანიზებით ილიაუნის A და T კორპუსებში გაიმართება სისხლის უანგარო დონაციის დღე.
აქციის ფარგლებში ორგანიზაციების „ნატალია კვანტალიანის სისხლის ცენტრალური ბანკი“ და „სიცოცხლე“ პროფესიონალი, გამოცდილი ექიმებით დაკომპლექტებული მობილური გუნდები მსურველებს შესთავაზებენ, უანგაროდ გაიღონ სისხლი და ამით გამოხატონ თანადგომა იმ ადამიანთა მიმართ, რომელთაც დახმარება სჭირდებათ.
სისხლის დონორი შეიძლება გახდეთ ნებისმიერი ადამიანი 18-დან 65 წლამდე, თუ:

თქვენი წონა 50 კგ და მეტია;
არ გაქვთ გადატანილი ვირუსული ჰეპატიტები – B და C;
სიფილისი, ტუბერკულოზი;
არ ხართ ინფიცირებული აივინფექციით;
არ გაქვთ სისხლის ან ონკოლოგიური დაავადებები;
არ ხართ ნარკოტიკების მომხმარებელი;
არ გქონიათ გადატანილი ქირურგიული ოპერაცია, არ გაგიკეთებიათ ტეტანუსისა და ცოფის საწინააღმდეგო აცრა ბოლო 1 წლის განმავლობაში;
არ გაგიკეთებიათ ტატუ ბოლო 6 თვის განმავლობაში;
არ გქონიათ სხვის სისხლთან კონტაქტი;
ბოლო 6 თვის მანძილზე არ ყოფილხართ ორსულად;
დონაციის დღეს დონორი უნდა იყოს პრაქტიკულად ჯანმრთელი – არ უნდა ჰქონდეს სიცხე, სურდო, კატარი, სხვა გრიპოზული მოვლენები.

მათ, ვინც მონაწილეობას მიიღებს საქველმოქმედო აქციაში, უფასოდ მიეწოდებათ შემდეგი კვლევის შედეგები:

ჯგუფი, რეზუსი, ფენოტიპი
B და C ჰეპატიტი, სიფილისი, ციტომეგალო და შიდსის ვირუსი

ადამიანმა, ვინც დონორობას აპირებს, უნდა იცოდეს შემდეგი:

სისხლის დონაცია იოლი, უსაფრთხო და უმტკივნეულო პროცესია;
სისხლის დონაციისას იხმარება მხოლოდ ერთჯერადი მასალა და დონორი დაცულია ინფიცირებისაგან;
სისხლის დონორობა აბსოლუტურად უსაფრთხოა ჯანმრთელობისათვის;
სისხლის ჩაბარება რეკომენდებულია დღის პირველ ნახევარში;
სისხლის ჩაბარების დღეს უმჯობესია, დილით მსუბუქად წაიხემსოთ და დალიოთ ტკბილი ჩაი. თავი უნდა შეიკავოთ თამბაქოსა და ანალგეტიკების მიღებისაგან;
სისხლის ხელმეორედ ჩაბარება შეიძლება 2 თვის შემდეგ;
თან იქონიოს პირადობის მოწმობის დამადასტურებელი საბუთი.

დრო: 15 ივნისი, 11:00-16:00 საათი
ადგილმდებარეობა:

ილიაუნის A კორპუსის სტუდენტური სივრცე, ი. ჭავჭავაძის გამზ. N32 (ნატალია კვანტალიანის სახელობის ცენტრალური ბანკი)
ილიაუნის T კორპუსის სტუდენტური სივრცე, ი.ჭავჭავაძის გამზ. N45 (სისხლის ბანკი „სიცოცხლე“)

გამოფენა „გლობალური კავშირები. გერმანელები საქართველოში (1817-1941)“ და ილიას სახელმწიფო უნივერსიტეტსა და გერმანიას შორის მიმდინარე აკადემიური და კვლევითი თანამშრომლობების წარდგენა
2026-06-15 15:00 - 17:00
15 ივნისს 15:00 საათზე ილიას სახელმწიფო უნივერსიტეტის G106 დარბაზში გაიმართება გამოფენის გახსნა „გლობალური კავშირები. გერმანელები საქართველოში (1817-1941)“ და ილიას სახელმწიფო უნივერსიტეტსა და გერმანიას შორის მიმდინარე აკადემიური და კვლევითი თანამშრომლობების წარდგენა. ღონისძიებას დაესწრება გერმანიის საგანგებო და სრულუფლებიანი ელჩი საქართველოში, ბატონი ერნსტ პეტერ ფიშერი და გერმანული ფონდებისა და სააგენტოების წარმომადგენლები.
პროექტი „გლობალური კავშირები. გერმანელები საქართველოში (1817-1941 წწ.)“ განხორციელდა ზიგენის უნივერსიტეტის, ილიას სახელმწიფო უნივერსიტეტის, საქართველოს ეროვნული არქივის და „სამხრეთ კავკასიაში გერმანიის კულტურული მემკვიდრეობის დაცვის კავშირის“ თანამშრომლობით. პროექტი დააფინანსა გერმანიის ფედერალური მთავრობის კომისარმა კულტურისა და მედიის საკითხებში.
გერმანია ილიას სახელმწიფო უნივერსიტეტის ერთ-ერთი უმნიშვნელოვანესი და სტრატეგიული პარტნიორია საერთაშორისო თანამშრომლობის მიმართულებით. უნივერსიტეტი წარმატებით თანამშრომლობს მრავალ გერმანულ უმაღლეს საგანმანათლებლო და სამეცნიერო დაწესებულებასთან ერთობლივი და ორმაგი ხარისხის პროგრამების, კვლევითი პროექტების, სამეცნიერო კოლაბორაციისა და აკადემიური მობილობის ფარგლებში. ეს ურთიერთობა აქტიურად ვითარდება ისეთი გერმანული ფონდებისა და სახელმწიფო ინსტიტუტების მხარდაჭერით, როგორიცაა გერმანიის აკადემიური გაცვლის სამსახური (DAAD), გერმანიის ფედერალური განათლებისა და კვლევის სამინისტრო (BMBF), გერმანიის საერთაშორისო თანამშრომლობის საზოგადოება (GIZ), ფოლკსვაგენის ფონდი (VolkswagenStiftung), ალექსანდერ ფონ ჰუმბოლდტის ფონდი (Alexander von Humboldt Foundation), გერმანიის სამეცნიერო-კვლევითი საზოგადოება (DFG), კონრად ადენაუერის ფონდი (Konrad-Adenauer-Stiftung), მაქს ვებერის ფონდი (Max Weber Stiftung) და სხვები. წლების განმავლობაში ჩამოყალიბებულმა მტკიცე პარტნიორობამ მნიშვნელოვანი წვლილი შეიტანა ილიაუნის ინტერნაციონალიზაციის პროცესში და შექმნა მყარი საფუძველი თანამშრომლობის შემდგომი გაღრმავებისთვის განათლების, მეცნიერებისა და ინოვაციების სფეროებში.
დრო: 15 ივნისი, 15:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3

რელიგიის კვლევების დღეები ილიაუნიში
2026-06-15 16:00 - 21:00
15-17 ივნისს წიგნის სახლში „ლიგამუსი“ რელიგიის კვლევების სამაგისტრო პროგრამის მეათე საიუბილეო წლის აღსანიშნავად გაიმართება ღონისძიებათა ციკლი „რელიგიის კვლევების დღეები“ – მოეწყობა საჯარო დისკუსიები, ჩატარდება სტუდენტური კონფერენცია, გაიმართება ღია კარის დღე, ფილმის ჩვენება და კვლევის პრეზენტაციები ქართველ და უცხოელ მეცნიერთა, მეცნიერებათა და ხელოვნების ფაკულტეტის რელიგიის კვლევების სამაგისტრო პროგრამის სტუდენტების, პროგრამის კურსდამთავრებულთა და სხვ. მონაწილეობით.
ღონისძიებას გახსნის ნინო დობორჯგინიძე, ილიას სახელმწიფო უნივერსიტეტის რექტორი, ილიაუნის რელიგიის კვლევების პროგრამის შესახებ ისაუბრებს სოფო ზვიადაძე, ილიას სახელმწიფო უნივერსიტეტის ასოცირებული პროფესორი, რელიგიის კვლევების სამაგისტრო პროგრამის ხელმძღვანელი.
დეტალური ინფორმაციისთვის იხილეთ პროგრამა.
სამუშაო ენები: ქართული, ინგლისური
დრო: 15-17 ივნისი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ასოცირებული პროფესორის, ეკა პაატაშვილის ინტერაქტიული საჯარო ლექცია „როგორ გავზარდოთ აკადემიური ეფექტიანობა სწავლისა და გამოცდების პერიოდში
2026-06-15 19:00 - 21:00
15 ივნისს, 19:00 საათზე, ილიას სახელმწიფო უნივერსიტეტის G106 დარბაზში საბუნებისმეტყველო მეცნიერებებისა და მედიცინის ფაკულტეტის ასოცირებული პროფესორი ეკა პაატაშვილი წაიკითხავს ინტერაქტიულ საჯარო ლექციას „როგორ გავზარდოთ აკადემიური ეფექტიანობა სწავლისა და გამოცდების პერიოდში“.
გამოცდები სტუდენტური ცხოვრების ერთ-ერთი ყველაზე დატვირთული პერიოდია. აკადემიური მოთხოვნების ზრდასთან ერთად სტუდენტები ხშირად ემოციურად იღლებიან, უჭირთ კონცენტრაცია, უწევთ მუდმივ თვითკრიტიკასა და ძლიერ სტრესთან გამკლავება, რის გამოც წარმატების მისაღწევად მხოლოდ აკადემიური ცოდნა საკმარისი აღარ არის.
საჯარო ლექციის მიზანია სტუდენტებსა და აბიტურიენტებს გააცნოს ემოციური ინტელექტის, თვითრეგულაციის უნარებისა და შინაგანი მოტივაციის ამაღლების პრაქტიკული მეთოდები სწავლისა და გამოცდების პერიოდში ემოციური წონასწორობის, კონცენტრაციის უნარის გასაუმჯობესებლად, რაც საბოლოოდ უფრო სტაბილური და შედეგიანი აკადემიური პროცესის წინაპირობაა.
სარეგისტრაციო ბმული: https://forms.gle/qpzXBzavZook6SJ17
სამუშაო ენა: ქართული
დრო: 15 ივნისი, 19:00 საათი (ხანგრძლივობა: 1.5 – 2 საათი)
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

საერთაშორისო ვორკშოპი „მზერა წარსულისა და მომავლისკენ: თურქეთი და საქართველო გლობალურ ისტორიასა და თანამედროვე ტურბულენტურ ხანებში“
2026-06-16 11:00 - 16:30
16 ივნისს, ილიას სახელმწიფო უნივერსიტეტის გ. წერეთლის აღმოსავლეთმცოდნეობის ინსტიტუტის S201/202 სხდომათა დარბაზში ანკარის ჰაჯეთეფეს უნივერსიტეტთან თანამშრომლობით გაიმართება საერთაშორისო ვორკშოპი „მზერა წარსულისა და მომავლისკენ: თურქეთი და საქართველო გლობალურ ისტორიასა და თანამედროვე ტურბულენტურ ხანებში“ საქართველოსა და თურქეთის აკადემიური წრის წარმომადგენელთა მონაწილეობით.
ღონისძიების მიზანია საქართველოსა და თურქეთს შორის აკადემიური თანამშრომლობის გაღრმავება, სამეცნიერო გამოცდილებისა და კვლევითი პრაქტიკის გაზიარება, ასევე ისტორიის, საერთაშორისო ურთიერთობებისა და რეგიონული პროცესების საკითხებზე პროფესიული დიალოგის ხელშეწყობა, რაც მომავალში სამეცნიერო თანამშრომლობისა და ერთობლივი კვლევითი ინიციატივების საფუძველს შექმნის.
სამუშაო ენა: ინგლისური
დრო: 16 ივნისი, 11:00-16:30
ადგილმდებარეობა: ილიას სახელმწიფო უნივერსიტეტის S201/202 სხდომათა დარბაზი, გ. წერეთლის გასასვლი N3
დასწრება თავისუფალია.
პროგრამა.

„ექსპერიმენტული ორთაბრძოლები“ – შეჯიბრება ფიზიკით დაინტერესებული მოსწავლეებისთვის
2026-06-16 12:00 - 18:00
16 ივნისს, 12:00 საათზე, ილიას სახელმწიფო უნივერსიტეტის G106 დარბაზში მეცნიერებით დაინტერესებული მოსწავლეებისთვის გაიმართება ფიზიკის ექსპერიმენტების შეჯიბრება „ექსპერიმენტული ორთაბრძოლები“.
მონაწილეობისთვის საჭიროა:

გამოცხადებული ამოცანებიდან აირჩიოთ ერთ-ერთი დავალება ან თავად მოიფიქროთ საინტერესო ექსპერიმენტი;
გადაიღოთ ექსპერიმენტის მოკლე ვიდეო და ატვირთოთ სარეგისტრაციო ფორმის მეშვეობით;

შერჩეული კანდიდატები 16 ივნისს „ექსპერიმენტულ ორთაბრძოლებში“ მიიღებენ მონაწილეობას (კანდიდატები წინასწარ მიიღებენ დამადასტურებელ წერილს).
ღონისძიების პირველ ნაწილში ორგანიზატორები წარმოადგენენ საინტერესო სადემონსტრაციო ექსპერიმენტებსა და ლექციებს. მეორე ნაწილში მონაწილეები მოახდენენ ჩატარებული ექსპერიმენტების დემონსტრაციას.
მონაწილეობისთვის აუცილებელია რეგისტრაციის გავლა შემდეგ ბმულზე: https://forms.gle/DD1QSwbMuqzsaG3C7
რეგისტრაციის ბოლო ვადა: 10 ივნისი, 24:00 საათი
საკონტაქტო ელფოსტა: young.physicists@iliauni.edu.ge
დრო: 16 ივნისი, 12:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

პროფესორ რონალდ გრიგორ სუნის საჯარო ონლაინლექცია „ისტორიის შურისძიება: მეფის რუსეთისა და საბჭოთა კავშირის მემკვიდრეობა 21-ე საუკუნის საქართველოში“
2026-06-16 15:30 - 17:00
16 ივნისს, 15:30 საათზე, პროფესორი რონალდ გრიგორ სუნი პლატფორმა Zoom-ის საშუალებით წაიკითხავს ლექციას „ისტორიის შურისძიება: მეფის რუსეთისა და საბჭოთა კავშირის მემკვიდრეობა 21-ე საუკუნის საქართველოში“.
მომხსენებელი ისაუბრებს, რა გავლენა მოახდინა მეფის რუსეთმა და საბჭოთა „სოციალიზმმა“ ქართული ერის ჩამოყალიბებაზე და სუვერენიტეტისა და მოდერნულობის იმ ზღუდეებზე, რომლებიც ამ იმპერიებში ცხოვრებამ შექმნა.
საჯარო ლექცია ნაწილია სამდღიანი საერთაშორისო ვორკშოპისა „მოდერნულობა და სუვერენულობები საქართველოში“.
ვორკშოპის ორგანიზატორები არიან ილიას სახელმწიფო უნივერსიტეტის სოციალური და კულტურის კვლევების ინსტიტუტი, კალიფორნიის უნივერსიტეტის (ბერკლი) სლავური ენებისა და ლიტერატურის ინსტიტუტი, აღმოსავლეთ და სამხრეთ-აღმოსავლეთ ევროპის კვლევების ლაიბნიცის ინსტიტუტი (IOS რეგენსბურგი).
ღონისძიება ტარდება ილიას სახელმწიფო უნივერსიტეტის სოციალური და კულტურის კვლევების ინსტიტუტისა და შოთა რუსთაველის საქართველოს ეროვნული სამეცნიერო ფონდის თანადაფინანსებით, ფუნდამენტური კვლევებისთვის სამეცნიერო საგრანტო პროექტის – „მოდერნულობის ინსტიტუციონალიზაცია საქართველოში: იმპერიისა და პერიფერიის თანაკვეთაზე“ – ფარგლებში.
პროფესორი რონალდ გრიგორ სუნი მიჩიგანის უნივერსიტეტის (University of Michigan) ისტორიის კათედრის საპატიო ემერიტუს პროფესორი და ჩიკაგოს უნივერსიტეტის (University of Chicago) ისტორიისა და პოლიტიკური მეცნიერებების ემერიტუს პროფესორია. იგი ცნობილია, როგორც ამიერკავკასიის, რუსეთის იმპერიისა და საბჭოთა ისტორიის ერთ-ერთი წამყვანი და ავტორიტეტული მკვლევარი.
მოდერატორი – ჰარშა რამი, ლიტერატურის მკვლევარი და რუსეთის სპეციალისტი, კალიფორნიის უნივერსიტეტის (ბერკლი) ასოცირებული პროფესორი
ფორმატი: ონლაინლექცია (Zoom)
სარეგისტრაციო ბმული: Zoom-ზე სარეგისტრაციოდ მიჰყევით ბმულს
სამუშაო ენა: ინგლისური
დრო: 16 ივნისი, 15:30 საათი (საქართველოს დროით)
დასწრება თავისუფალია.

დოქტორანტ მარიკა ჩიკვილაძის სადისერტაციო ნაშრომის დაცვა
2026-06-17 15:00 - 17:00
17 ივნისს, 15:00 საათზე, ილიაუნის G106 დარბაზში ილიას სახელმწიფო უნივერსიტეტის საბუნებისმეტყველო მეცნიერებებისა და მედიცინის ფაკულტეტის ბიოქიმიისა და მოლეკულური ბიოტექნოლოგიის სადოქტორო პროგრამის დოქტორანტი მარიკა ჩიკვილაძე დაიცავს სადისერტაციო ნაშრომს „მიელინის ფუძე ცილის იზომერების მონაწილეობა ნეიროანთებით პროცესებში“.
სამეცნიერო ხელმძღვანელი – ილიას სახელმწიფო უნივერსიტეტის პროფესორი ლალი შანშიაშვილი.
სამუშაო ენა: ქართული
დრო: 17 ივნისი, 15:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

კონფერენცია „სტუდენტის თვალით: განათლების მომავალი“
2026-06-17 18:00 - 20:00
17 ივნისს, 18:00 საათზე, ილიას სახელმწიფო უნივერსიტეტის უმაღლესი კვლევების ცენტრი გამართავს კონფერენციას „სტუდენტის თვალით: განათლების მომავალი“ .
კონფერენციაში მონაწილეობას მიიღებენ უმაღლესი კვლევების ცენტრის სტაჟირების პროგრამის მონაწილეები.
პროგრამა ვრცლად იხილეთ ბმულზე.
სამუშაო ენა: ქართული
დრო: 17 ივნისი, 18:00 საათი
ადგილმდებარეობა: ილიას სახელმწიფო უნივერსიტეტის S კორპუსი, მე-8 სართული, ოთახი 800, გ. წერეთლის გასასვლელი N3
დასწრება თავისუფალია.

ონლაინტრენინგი „როგორ დავწეროთ წარმატებული საპროექტო განაცხადი“
2026-06-17 19:00 - 20:00
17 ივნისს, 19:00 საათზე, პოლიტიკის მეცნიერებების ასოცირებული პროფესორი ზარინა ბურკაძე ონლაინ გამართავს ტრენინგს „როგორ დავწეროთ წარმატებული საპროექტო განაცხადი“.
ტრენინგი მოიცავს როგორც თეორიულ, ისე პრაქტიკულ ნაწილს:
პირველი მიმართულება შეეხება საპროექტო წინადადებების წარდგენის ტექნიკურ და პროცედურულ მხარეს როგორც საერთაშორისო (Fulbright Scholar Program, Horizon Europe და სხვ.), ისე ადგილობრივი სამეცნიერო კონკურსებისთვის (შოთა რუსთაველის ეროვნული სამეცნიერო ფონდი და შიდა ინსტიტუციური გრანტები). განსახილველი თემები: აკადემიური პროფილის შექმნა (ORCiD, Web of Science და სხვ.), პოტენციური პარტნიორების მოძიება ეფექტური საშუალებების გამოყენებით (B2Match Platforms, EURAXESS, COST, F&T Portal და სხვ.) და ეროვნული თუ საერთაშორისო პროექტების წარდგენისთვის საჭირო შიდა ინსტიტუციური რეგულაციები (ხანგრძლივობა – 20 წუთი).
ტრენინგის მეორე ნაწილში მონაწილეები გაეცნობიან საპროექტო წინადადების სტრუქტურას, ლოგიკურ ჩარჩოს, მიზნისა და სტრატეგიული ამოცანების, შუალედური შედეგებისა და აქტივობების ფორმულირების ტექნიკებს, ასევე მართვისა და განხორციელების გეგმების თავისებურებებს. ასევე პროექტის მონიტორინგისა და შეფასების მექანიზმების შესახებ (ხანგრძლივობა – 40 წუთი).
ტრენინგის მესამე ნაწილში განხილული იქნება ბიუჯეტირების თემა და მისთვის დამახასიათებელი თავისებურებები (ხანგრძლივობა – 20 წუთი).
მონაწილეები თითოეულ საკითხზე შეასრულებენ დავალებას, რათა სწავლების ბოლოს სამეცნიერო პროექტის მონახაზი ჰქონდეთ. ასევე მიიღებენ ინდივიდუალურ უკუკავშირს თავიანთი პროექტის მონახაზის შესახებ (ხანგრძლივობა – 40 წუთი).
რეგისტრაციისთვის ეწვიეთ ბმულს.
ტრენერი: ზარინა ბურკაძე, პოლიტიკის მეცნიერებების ასოცირებული პროფესორი, დოქტორი
მონაწილეთა რაოდენობა: 10-15
ფორმატი: ონლაინტრენინგი
სამუშაო ენა: ქართული
დრო: 17 ივნისი, 19:00 საათი

მრგვალი მაგიდა „ჩვენი დღევანდელი მომენტი: სამი თვალსაზრისი სამი დარგიდან“
2026-06-17 19:00 - 21:00
17 ივნისს, 19:00 საათზე, ილიას სახელმწიფო უნივერსიტეტის G106 დარბაზში გაიმართება საჯარო ღონისძიება თემაზე „ჩვენი დღევანდელი მომენტი: სამი თვალსაზრისი სამი დარგიდან“.
დღევანდელ მომენტს ერთდროულად ახასიათებს როგორც ფრაგმენტაცია, ისე გადაკვეთა. 1945 წლის შემდეგ შექმნილი და საბჭოთა კავშირის დაშლის შემდეგ ფესვგადგმული საერთაშორისო წესრიგი მოირყა. ამავდროულად, როგორც მეტროპოლიებში, ისე პერიფერიაში ავტორიტარიზმი იზრდება, რაც საფრთხეს უქმნის დემოკრატიულ მონაწილეობას, ინტელექტუალურ თავისუფლებას და უნივერსიტეტის ინსტიტუციურ ავტონომიას. საქართველო, როგორც ეს მის ისტორიაში ხშირად მომხდარა, დღესაც ერთდროულად გვევლინება, როგორც განაპირა, უკიდურესი შემთხვევა და როგორც უფრო დიდი პროცესების ამრეკლავი და გარდამტეხი სარკე.
აღნიშნულ საკითხებს გეოგრაფიული მდებარეობის, ინსტიტუციური კუთვნილებისა და დარგობრივი სპეციალიზაციის ჭრილში განიხილავენ:

ჰარშა რამი, ლიტერატურის მკვლევარი და რუსეთის სპეციალისტი
ფლორიან მიულფრიდი, ანთროპოლოგი
ია ერაძე, პოლიტიკური ეკონომისტი

მოდერატორი – ლუკა ნახუცრიშვილი
საჯარო ღონისძიება ნაწილია სამდღიანი საერთაშორისო ვორკშოპისა „მოდერნულობა და სუვერენულობები საქართველოში“, რომლის ორგანიზატორები არიან ილიას სახელმწიფო უნივერსიტეტის სოციალური და კულტურის კვლევების ინსტიტუტი, კალიფორნიის უნივერსიტეტის (ბერკლი) სლავური ენებისა და ლიტერატურის ინსტიტუტი და აღმოსავლეთ და სამხრეთ-აღმოსავლეთ ევროპის კვლევების ლაიბნიცის ინსტიტუტი (IOS რეგენსბურგი).
ღონისძიება ტარდება ილიას სახელმწიფო უნივერსიტეტის სოციალური და კულტურის კვლევების ინსტიტუტისა და შოთა რუსთაველის საქართველოს ეროვნული სამეცნიერო ფონდის თანადაფინანსებით, ფუნდამენტური კვლევებისთვის სამეცნიერო საგრანტო პროექტის – „მოდერნულობის ინსტიტუციონალიზაცია საქართველოში: იმპერიისა და პერიფერიის თანაკვეთაზე“ – ფარგლებში.
სამუშაო ენა: ინგლისური (კითხვის დასმა შესაძლებელია ქართულად)
დრო: 17 ივნისი, 19:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

ბიოლოგ ჯასტინ ელდენის საჯარო მოხსენება „ჰერპეტოლოგიური კონსერვაცია სენტ-ლუისის ზოოპარკში“
2026-06-18 12:00 - 14:00
18 ივნისს, 12:00 საათზე, ილიას სახელმწიფო უნივერსიტეტის G106 აუდიტორიაში სენტ-ლუისის ზოოპარკის (აშშ) ჰერპეტოლოგიის კურატორი ჯასტინ ელდენი (Justin Elden) წაიკითხავს მოხსენებას თემაზე „ჰერპეტოლოგიური კონსერვაცია სენტ-ლუისის ზოოპარკში“ (Herpetological Conservation of the Saint Louis Zoo).
მომხსენებელი განიხილავს თანამედროვე ზოოპარკების მნიშვნელობას ამფიბიებისა და ქვეწარმავლების დაცვის საქმეში, საფრთხის ქვეშ მყოფ სახეობათა კონსერვაციის პრაქტიკულ მაგალითებს, გამრავლების პროგრამებს, ისაუბრებს საზოგადოების მონაწილეობის როლსა და მნიშვნელობაზე ბიომრავალფეროვნების შენარჩუნებაში.
სამუშაო ენა: ინგლისური
დრო: 18 ივნისი, 12:00 საათი
ადგილმდებარეობა: ილიას სახელმწიფო უნივერსიტეტი, G106 აუდიტორია, გ. წერეთლის გასასვლელი N1-3
დასწრება თავისუფალია.

კარიერული განვითარების პროექტის Level Up დამატებითი ლექცია
2026-06-18 13:00 - 15:00
18 ივნისს, 13:00 საათზე, ილიას სახელმწიფო უნივერსიტეტის T102 აუდიტორიაში ადმინისტრაციული მენეჯერი და ილიაუნის კურსდამთავრებულთა მიმართულების ხელმძღვანელი მიხეილ კეკელია წაიკითხავს კარიერული განვითარების პროექტის Level Up დამატებით ლექციას „წარუმატებლობის მნიშვნელობა პიროვნულ და პროფესიულ განვითარებაში”.
მომხსენებელი ისაუბრებს, როგორ შეიძლება სირთულეებისა და შეცდომების გამოცდილება პიროვნული ზრდის, ახალი შესაძლებლობების აღმოჩენისა და პროფესიული წარმატების საფუძვლად იქცეს, როგორ შეიძლება წარუმატებლობასთან დაკავშირებული შიშის დაძლევა, გამოწვევების განვითარების შესაძლებლობებად ქცევა და რა როლი აქვს გამძლეობას, თვითრეფლექსიასა და სწორი დამოკიდებულების ჩამოყალიბებას კარიერული გზის დაგეგმვის პროცესში.
სამუშაო ენა: ქართული
დრო: 18 ივნისი, 13:00 საათი
ადგილმდებარეობა: ილიას სახელმწიფო უნივერსიტეტის T102 დარბაზი, ი.ჭავჭავაძის გამზ. N45
დასწრება თავისუფალია.

ვაცლავ ჰაველის 90 წლის იუბილესადმი მიძღვნილი სტუდენტური ესეების კონკურსის გამარჯვებულთა დაჯილდოება
2026-06-18 19:00 - 20:30
18 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება ვაცლავ ჰაველის 90 წლის იუბილესადმი მიძღვნილი სტუდენტური ესეების კონკურსის გამარჯვებულთა დაჯილდოების საჯარო ცერემონია.
დაჯილდოების ცერემონიამდე კონკურსის ჟიურის წევრების მონაწილეობით გაიმართება პანელური დისკუსია. გამარჯვებულებს ჯილდოებს გადასცემენ საქართველოში ჩეხეთის რესპუბლიკის ელჩი პეტრ კუბერნატი და ილიას სახელმწიფო უნივერსიტეტის რექტორი ნინო დობორჯგინიძე.
ღონისძიების ორგანიზატორები არიან ილიას სახელმწიფო უნივერსიტეტი და ჩეხეთის ცენტრი თბილისში. ღონისძიება ხორციელდება ჩეხეთის რესპუბლიკის საელჩოსა და ვაცლავ ჰაველის ბიბლიოთეკის (პრაღა) მხარდაჭერით.
კონკურსის შესახებ დეტალური ინფორმაცია იხილეთ ბმულზე.

დღის წესრიგი
19:00-19:05 – ჩეხეთის ცენტრის დირექტორის, ოსამუ ოკამურას მისალმება
19:05-19:30 – პანელური დისკუსია
19:30-20:00 – დაჯილდოების ცერემონია (მონაწილეობენ ჩეხეთის რესპუბლიკის ელჩი პეტრ კუბერნატი და ილიას სახელმწიფო უნივერსიტეტის რექტორი ნინო დობორჯგინიძე)
20:00-20:30 – არაფორმალური ნაწილი

დრო: 18 ივნისი, 19:00 – 20:30 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32

საქართველოს STEAM და რობოტიკის ჩემპიონატი 2026
2026-06-20 11:00 - 18:00
20 ივნისს, 11:00-18:00 საათზე, რადიოქალაქში (District 4) საქართველოს რობოტიკის ასოციაციის (GRA) ორგანიზებით გაიმართება საქართველოს STEAM და რობოტიკის ჩემპიონატი 2026 – ერთდღიანი ტექნოლოგიური ფესტივალი, რომელიც გააერთიანებს მოსწავლეებს, სტუდენტებს, ახალგაზრდა ინჟინრებს, სკოლებს, უნივერსიტეტებს, ტექნოლოგიურ კომპანიებსა და ტექნოლოგიებით დაინტერესებულ ვიზიტორებს.
ღონისძიების მიზანია STEAM განათლების, რობოტიკის, ინჟინერიისა და თანამედროვე ტექნოლოგიების პოპულარიზაცია, ახალგაზრდების წახალისება ინოვაციური იდეების შექმნისკენ და მათი ნამუშევრების ფართო აუდიტორიის წინაშე წარმოჩენა.
სტუმრები დაესწრებიან ჩემპიონატებს, დაათვალიერებენ ტექნოლოგიურ პროექტებს, გაეცნობიან თანამედროვე ტექნოლოგიებს, მონაწილეობას მიიღებენ სხვადასხვა აქტივობასა და ვორკშოპში, შეხვდებიან ახალგაზრდა გამომგონებლებს, ინჟინრებსა და ტექნოლოგიური სფეროს წარმომადგენლებს.
ჩემპიონატები

საქართველოს რობოტიკის ჩემპიონატი SUMO და Line Follower კატეგორიებში
სასკოლო რობოტიკის ჩემპიონატი
STEAM პროექტების კონკურსი სკოლებისთვის
RC მანქანების ჩემპიონატი

სივრცეები და ღონისძიებები

Gaming სივრცე
სამაგიდო თამაშების სივრცე
RC მანქანების სივრცე
დრონების საფრენი სივრცე
Battle Bot მინი საბრძოლო არენა
პირველადი დახმარების პრაქტიკული სივრცე
ტექნოლოგიური ვორკშოპები და მასტერკლასები
ტექნოლოგიური დემონსტრაციები
გათამაშებები, ქვიზები და ინტერაქტიული აქტივობები
კვებისა და დასვენების სივრცე
პარტნიორი კომპანიებისა და ორგანიზაციების საგამოფენო სტენდები

სტუმრებს შესაძლებლობა ექნებათ

დაათვალიერონ მოსწავლეებისა და ახალგაზრდების მიერ შექმნილი ტექნოლოგიური პროექტები
უყურონ რობოტებისა და RC მანქანების შეჯიბრებებს
შეხვდნენ ინჟინრებს, მენტორებსა და გამომგონებლებს
ჩაერთონ ვორკშოპებსა და პრაქტიკულ აქტივობებში
გამოსცადონ სხვადასხვა ტექნოლოგია საკუთარი ხელით
მიიღონ მონაწილეობა გათამაშებებსა და ინტერაქტიულ აქტივობებში
გაატარონ საინტერესო დღე ტექნოლოგიებისა და ინოვაციების სამყაროში

დრო: 20 ივნისი, 11:00-18:00
ადგილმდებარეობა: რადიოქალაქი (District 4), ბარბარე ბაირამაშვილის N3, თბილისი
ღონისძიებაზე დასწრება უფასოა.

კოლოკვიუმის კვირეული მეცნიერებათა და ხელოვნების ფაკულტეტზე
2026-06-22 10:00 - 17:00
22 ივნისიდან – 16 ივლისის ჩათვლით ილიას სახელმწიფო უნივერსიტეტის მეცნიერებათა და ხელოვნების ფაკულტეტზე იგეგმება სადოქტორო კოლოკვიუმების კვირეული.
სადოქტორო კოლოკვიუმი პროგრამებით გათვალისწინებული სავალდებულო კომპონენტია, რომლის ფარგლებშიც დოქტორანტები წინასწარ შეთანხმებული კვლევის გეგმის შესაბამისად წარადგენენ კვლევის ანგარიშს შესაბამისი მიმართულების დარგობრივი კომისიის წევრების, აკადემიური პერსონალის, მკვლევრებისა და სტუდენტების წინაშე.
კოლოკვიუმები მიზნად ისახავს კვლევითი პროცესის სისტემატიზაციასა და დოქტორანტისთვის მის პროგრესთან დაკავშირებით განმავითარებელი უკუკავშირის მიწოდებას როგორც დარგობრივი კომისიისგან და ხელმძღვანელისგან, ასევე კოლოკვიუმზე დამსწრე დარგობრივი და მომიჯნავე დისციპლინების პროფესორებისგან, მკვლევრებისგან, სტუდენტებისგან და ორგანიზაციებისგან (მათი ჩართულობის შემთხვევაში).
სადოქტორო კოლოკვიუმების კვირეული დაიწყება 22 ივნისს და დასრულდება 16 ივლისს.
დეტალური ინფორმაცია: კოლოკვიუმების განრიგი, მომხსენებლები, თემები და ზუსტი თარიღები, ასევე ადგილმდებარეობა, გთხოვთ, იხილოთ თანდართულ ფაილში.
თანდართული დოკმენტი

მაგისტრანტ ნინო ორაგველიძის ნაშრომის “Ice Nucleation Properties Over the Oceans“ დაცვა
2026-06-22 12:30 - 13:30
აერთაშორისო სამაგისტრო პროგრამის (InMas) სტუდენტი ნინო ორაგველიძე დაიცავს სამაგისტრო ნაშრომს “Ice Nucleation Properties Over the Oceans”.
ნინო ორაგველიძეს მიენიჭება ორმაგი სამაგისტრო ხარისხი:

მეცნიერების მაგისტრი ატმოსფერულ მეცნიერებებში (ილიას სახელმწიფო უნივერსიტეტი)
დედამიწისა და პლანეტების, გარემოს მეცნიერებების მაგისტრი (კლერმონ ოვერნის უნივერსიტეტი, კლერმონ-ფერანი, საფრანგეთი)

აღსანიშნავია, რომ საქართველოში პირველად გაიცემა ორმაგი დიპლომი ატმოსფერული მეცნიერებების დარგში.
საერთაშორისო სამაგისტრო პროგრამა InMas განაგრძობს სტუდენტთა მიღებას. დაინტერესებულ პირებს დამატებითი ინფორმაციისთვის შეუძლიათ დაუკავშირდნენ პროგრამის ხელმძღვანელებს ელექტრონულ მისამართებზე: didebulidze@iliauni.edu.ge; mayatodua@iliauni.edu.ge; giorgi.dalakishvili@iliauni.edu.ge
ფორმატი: ჰიბრიდული
სამუშაო ენა: ინგლისური
დრო: 22 ივნისი, 12:30-13:30 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის გასასვლელი N1-3
დასწრება თავისუფალია.

პროფესორ გიორგი ხიმშიაშვილის სემინარი „ვირტუალური მასის მათემატიკური ასპექტები“
2026-06-23 16:00 - 18:00
23 ივნისს, 16:00 საათზე, ილიას სახელმწიფო უნივერსიტეტის T406 აუდიტორიაში პროფესორი გიორგი ხიმშიაშვილი წაიკითხავს სემინარს „ვირტუალური მასის მათემატიკური ასპექტები“.
მომხსენებელი განიხილავს ვირტუალური მასის კონცეფციას და მის მათემატიკურ ასპექტებს მყარი სხეულისა და სითხის ურთიერთქმედების კონტექსტში. მომხსენებელი ისაუბრებს იმ თანამედროვე თეორიულ მოდელებსა და ალგორითმებზე, რომლებიც აღნიშნული ფენომენის აღსაწერად გამოიყენება.
შეხვედრის მიზანია აუდიტორიისთვის ამ მიმართულებით არსებული უახლესი მიდგომების გაზიარება.
სემინარი გაიმართება ბიზნესის, ტექნოლოგიისა და განათლების ფაკულტეტის ფუნდამენტური და ინტერდისციპლინური მათემატიკის ინსტიტუტის კვლევითი სემინარების ციკლის „თანამედროვე მათემატიკის რჩეული ამოცანები“ ფარგლებში.
სამუშაო ენა: ქართული
დრო: 23 ივნისი, 16:00 საათი
ადგილმდებარეობა: ილიას სახელმწიფო უნივერსიტეტის T406 აუდიტორია, ი. ჭავჭავაძის გამზ. N45
დასწრება თავისუფალია.

პოლონეთის მისიის ხელმძღვანელის, არტურ გებალის საჯარო ლექცია “Introduction to Poland: history, culture, transformation”
2026-06-25 17:00 - 19:00
25 ივნისს, 17:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის მეცნიერებათა და ხელოვნების ფაკულტეტის ორგანიზებით პოლონეთის მისიის ხელმძღვანელი საქართველოში, არტურ გებალი წაიკითხავს საჯარო ლექციას “Introduction to Poland: history, culture, transformation”.
მომხსენებელი ისაუბრებს პოლონეთის ისტორიაზე, კულტურულ თავისებურებებზე და ქვეყნის პოლიტიკური, სოციალური და ეკონომიკური ტრანსფორმაციის ძირითად ეტაპებზე.
დაინტერესებული აუდიტორია გაეცნობა პოლონეთის ისტორიულ გამოცდილებას, თანამედროვე განვითარების პროცესს და იმ კულტურულ და საზოგადოებრივ კონტექსტს, რომელმაც მნიშვნელოვანი როლი შეასრულა ქვეყნის ტრანსფორმაციაში.
ლექცია წარიმართება კითხვა-პასუხის სახით.
სამუშაო ენა: ინგლისური
დრო: 25 ივნისი, 17:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.
